**Zlatko Karač**

**Češki arhitekti i počeci turizma na hrvatskom Jadranu**

**Jasenka Kranjčević i Mirjana Kos**

**Czech Architects and the Beginnings of Tourism o the Croatian Adriatic Coast**

**Jasenka Kranjčević i Mirjana Kos**

Kabinet architektury; Galerie výtvarnýeho umění v Ostravě; Institute for tourism Zagreb

Ostrava – Zagreb, 2016.

Str. 144, predgovori, bilješke, o autorima, popis izložaka, popis izložbi [češki/engleski/hrvatski]

[23/21 cm, kolor, meki uvez]

Autorice: Jasenka Kranjčević i Mirjana Kos

Koncept kataloga i urednici: Tadeáš Goryczka i Jaroslav Němec

Recenzenti: Mladen Obad Šćitaroci i Zlatko Karač

ISBN 978-80-905953-5-4 [KA Ostrava]

CIP 000936681 [NSK Zagreb]

U prvom dijelu kataloga abecednim su redom prezentirani češki arhitekti i njihovi projekti za hrvatski Jadran. Zatim slijedi kratak prikaz projekata arhitekta Zdenka Síle. Prezentiraju se i turističke destinacije koje su češki turisti najviše posjećivali. Katalog završava zaključkom, pregledom održanih izložbi, kratkim biografijama autorica i izvacima iz recenzija. Brojni su češki arhitekti projektirali turističku arhitekturu na Jadranu: August Johann Belohlavek, Matěj Blecha, Josef Dryák, Josef Hoffmann, Karl Holey, Wilhelm Jelinek, Lav Kalda, Fritz Keller, Jan Kotĕra, Emil Králíček, Rudolf Krausz, Karl Lehrmann, Adolf Loos, Karel Pařík, August Prokop, Josef Prokop, Josef Schulz, Carl Seidl, Jiří Stibral, Adolf Tichy i Alois Zima, Karel Kotas te Zdenko Sila. Izložba prikazuje doprinos čeških arhitekata u razvoju turističke arhitektonske tipologije i u oblikovanju turističkog krajolika na hrvatskom Jadranu.

U sjeni statističkih podataka o godišnjem turističkom prometu u Hrvatskoj leže nedovoljno istraženi podaci o tome koji su arhitekti kreirali turističku arhitekturu na samim počecima razvoja turizma krajem 19. i početkom 20. stoljeća.

Dijelomičan odgovor na to pitanje daje izložba *Češki arhitekti i počeci turizma na hrvatskom Jadranu.* Izložba je tijekom 2014. i 2015. prezentirana u četiri grada u Hrvatskoj (Rijeka, Zagreb, Baška, Drauvar), a tijekom 2016. i 2017. u Češkoj (Kabinet arhitekture u Ostravi, Velika galerija dvorca Hradec nad Moravci, Galeriji umjetnosti u Zlinu i Galeriji arhitekture u Brnu). U Hrvatskoj izložbu je pratio skroman katalog sa svega 24 stranice, dok je u Češkoj izdan novi reprezentativan trojezični katalog (češki, engleski i hrvatski) na 144 stranice.

U katalogu koji ima elemente istraživačke monografije prezentirana je izvedena, ali i nerealizirana turistička arhitektura – hoteli, vile i kupališta – koju su projektirali češki arhitekti na hrvatskoj obali Jadrana, uglavnom krajem 19. i početkom 20. stoljeća.

U prvom dijelu kataloga abecednim su redom prezentirani arhitekti i njihovi projekti za hrvatski Jadran. Zatim slijedi kratak prikaz projekata arhitekta Zdenka Síle. Kako bi katalog dobio povijesno turistički pregled prezentiraju se turističke destinacije koje su najviše posjećivali češki turisti. Posebne priloge kataloga čine prikazi *Stanovnici Ostrave na hrvatskom Jadranu* te *Gulaš i pečenje na Jadranu*, autorica kojih je Judita Matyášová. Katlog završava zaključkom, pregledom održanih izložbi, kratkim biografijama autorica i izvacima iz recenzija.

Brojni su češki arhitekti projektirali turističku arhitekturu na Jadranu, a to su: August Johann Belohlavek, Matěj Blecha, Josip (Josef) Dryák, Josef Hoffmann, Karl Holey, Wilhelm Jelinek, Lav Kalda, Fritz Keller, Jan Kotĕra, Emil Králíček, Rudolf Krausz, Karl Lehrmann, Adolf Loos, Karel Pařík (Karlo Paržik), August Prokop, Josef Prokop, Josef Schulz, Carl Seidl, Jiří Stibral, Adolf Tichy i Alois Zima. Tijekom pripremanja izložbe u Češkoj utvrđeno je i djelovanje arhitekata Karela Kotasa (kupalište u uvali Lapad kod Dubrovnika) te Zdenka Sile (na sjevernom Jadranu, nakon Drugoga svjetskog rata). Neki od čeških arhitekata trajno su se nastanili u Hrvatskoj poput Josipa (Josefa) Dryáka, Lava Kalde i Zdenka Síle. Rezultati istraživanja pokazali su da su češki arhitekti na Jadranu djelovali već na samim počecima razvoja turizma u Hrvatskoj i doprinijeli razvoju hotelske arhitektonske tipologije na Jadranu. Ta turistička arhitektura različitih je stilova (historicizam, secesija, moderna itd.).

Među prezentiranim projektima ističe ih se nekoliko. Projekt hotela-vile Pepina u Opatiji arhitekta Jana Kotĕre iz 1909., zatim tlocrt hotela u Opatiji arhitekta Adolfa Loosa, razvojna vizija Kupara od Jiří Stibrala te projekt kupališta iz 1920. Karela Kotasa. Arhitekt Carl Seidl ima najviše realizacija u Opatiji te joj je dao prepoznatljiv turistički arhitektonski pečat.

Nesumnjivo, neki izvedeni hoteli ili kupališta koje su projektirali češki arhitekti početkom 20. stoljeća (poput onih u Baški, Puli, Kuparima i dr.) danas predstavljaju vrijedno turističko graditeljsko nasljeđe Hrvatske i čine prepoznatljivu turističku arhitekturu određenih destinacija.

Ukratko izložba prikazuje doprinos čeških arhitekata u razvoju turističke arhitektonske misli i u oblikovanju turističkog krajolika hrvatskog Jadrana, dajući time bogat izvor ideja za današnju turističku arhitekturu.

Osim arhitekata i druge struke iz Češke doprinijele su razvoju turizma na hrvatskom Jadranu. Među njima se ističu Johann Nepomuk von Harrach (predsjednik Društva za gospodarsko podizanje Dalmacije), Paul Kupelwieser (direktor željezare Vítkovice, kasnije vlasnik otočja Brijuni), kemičar Gustav Janeček, investitor Emil Geistlich i dr.

Najviše prezentirane građe je iz Državnog arhiva u Rijeci, Državnog arhiva u Dubrovniku, Narodnog tehničkog muzeja u Pragu, privatnih zbirki, zatim čeških, hrvatskih, austrijskih knjiga i časopisa te starih razglednica, ali i arhiva pojedinih hotela. Osim arhitektonskih projekata na izložbi su prikazane stare i nove fotografije ili razglednice izvedenih građevina, turistički vodiči i plakati. Poseban detalj izložbe čine dvije makete iz Narodnog tehničkog muzeja u Pragu.

Autorice teksta i izložbe su Jasenka Kranjčević i Mirjana Kos, a koncept kataloga potpisuju Tadeáš Goryczka i Jaroslav Němec.